b"\n_START_ARTICLE_\nBarranc del Carraixet\n_START_SECTION_\nVia verda\n_START_PARAGRAPH_\nAl mes de setembre de 2015, representants dels col\xc2\xb7lectius de Comprom\xc3\xads de la vora del Carraixet van reunir-se al pont Sec per defensar el barranc com a espai natural, posar en valor els seus valors paisatg\xc3\xadstics, biol\xc3\xb2gics i patrimonials i denunciar les agressions que pateix. El diputat de Comprom\xc3\xads Joan Baldov\xc3\xad va presentar una esmena als pressupostos generals de l'estat reclamant una inversi\xc3\xb3 per adequar les vores del barranc com a via verda amb ombres, zones accessibles i indicacions tur\xc3\xadstiques i zones de descans.\n_START_SECTION_\nEl pont Sec\n_START_PARAGRAPH_\nEl barranc \xc3\xa9s una via pecu\xc3\xa0ria i s'ha degradat molt\xc3\xadssim en els \xc3\xbaltims anys, amb abocadors de runa i fem, transformacions agr\xc3\xadcoles incontrolades, etc., fent que l'ecosistema palustre haja desaparegut quasi completament. Entre el pont Sec, gual de pedra per a travessar el barranc, i el Rac\xc3\xb3 de Casans (seminari Metropolit\xc3\xa0), entre els termes municipals de Montcada i Foios, hi ha el partidor de la s\xc3\xa9quia de Bofilla, on la mina d'aigua aflora, i aboca els sobrants al barranc, proporcionant l'aigua per mantindre una zona humida enmig del barranc normalment sec, humitat que facilita que les aus nien en la primavera, podent-se veure entre les mates de bova collverds, polles d'aigua, agrons comuns, etc. Tamb\xc3\xa9 s\xc3\xb3n nombroses les esp\xc3\xa8cies vegetals que s'hi poden veure: albada, baladre, bova, cr\xc3\xa9ixens, flor de la viuda, herba de sant Antoni, menta borda, herba de toment, ungla de gat, etc.\n_START_SECTION_\nVoluntariat ambiental\n_START_PARAGRAPH_\nDes de l'any 2013, els voluntaris del Projecte Emys d'Acci\xc3\xb3 Ecologista-Agr\xc3\xb3 han protagonitzat el seguiment de la poblaci\xc3\xb3 de tortugues d'aigua ib\xc3\xa8riques que sobreviu a l'ullal del pont Sec, amb la instal\xc2\xb7laci\xc3\xb3 de mornells i la realitzaci\xc3\xb3 del cens de la poblaci\xc3\xb3 de Mauremys leprosa. _NEWLINE_L'any 2015, 24 voluntaris participaren en aquesta iniciativa de ci\xc3\xa8ncia ciutadana amb la col\xc2\xb7laboraci\xc3\xb3 de la Colla Ecologista de Massarrojos, el Col\xc2\xb7lectiu Cultural B\xc3\xb2bila d'Alfara del Patriarca i l'Associaci\xc3\xb3 Cultural Macarella de Bonrep\xc3\xb2s i Mirambell, i es localitzaren en el pont Sec cinc tortugues d'aigua ib\xc3\xa8riques, tres capturades i censades ja en edicions anteriors i dos individus nous censats per primera vegada. Tamb\xc3\xa9 es va retirar un exemplar de tortuga de florida, una esp\xc3\xa8cie ex\xc3\xb2tica i invasora que amena\xc3\xa7a la conservaci\xc3\xb3 de les tortugues aut\xc3\xb2ctones._NEWLINE_L'any 2016, la xarxa JOVES.net, mitjan\xc3\xa7ant el seu programa Horta Neta d'activitats per a joves de coneixement, millora i conservaci\xc3\xb3 del medi ambient, junt amb Acci\xc3\xb3 Ecologista Agr\xc3\xb3, la Colla Ecologista de Massarrojos, el Col\xc2\xb7lectiu Cultural B\xc3\xb2bila d'Alfara del Patriarca i l\xe2\x80\x99Associaci\xc3\xb3 Cultural Macarella de Bonrep\xc3\xb2s i Mirambell, organitzaren una passejada pel barranc i una plantaci\xc3\xb3 de lliris i baladres a l'indret del pont Sec."